Mandag tager Retten i Aalborg fat på en usædvanlig og opsigtsvækkende sag om knivstikkeri.

Torsdag 2. marts midt i eftermiddags-myldretiden på gågaden i Aalborg blev en mand stukket ned med et stik i brystet. Nu skal den første af i alt tre tiltalte for retten. Den tiltalte er en 24-årig mand, og selve episoden fandt sted i Algade i Aalborg ved Joe & The Juice omkring klokken 16.50. Ifølge anklageskriftet stak den tiltalte sit offer ned med et stik i brystet. Offeret blev kørt til behandling på sygehuset og blev hurtigt meldt uden for livsfare. Den 24-årige er også tiltalt for at truet tre andre mænd under opgøret. Ifølge anklageskriftet viste han en pistollignende genstand frem samt en kniv og jagtede de tre 20 meter ned ad gågaden. Den 24-årige er tiltalt for vold af særlig rå, brutal og farlig karakter, og det er ikke første gang. Det fremgår af anklageskriftet, at han tidligere er dømt for grov vold. Han er desuden tiltalt for trusler mod de tre mænd, som han ifølge politiet jagtede og truede efter selve knivstikkeriet. Formodet bandeopgør Det var politiets vurdering, da knivoverfaldet fandt sted, at der var tale om et sammenstød mellem medlemmer fra to rivaliserende kriminelle grupperinger. Det blev understreget fra politiets side i forbindelse med opgøret, at almindelige mennesker ikke havde noget at frygte, selvom bandeopgøret fandt sted på et offentligt område og blev overværet af tilfældigt forbipasserende mennesker. Som nævnt er to andre mænd også tiltalt i sagen. Deres sager bliver behandlet særskilt ved retten på et andet tidspunkt. Forud for sagens begyndelse fremgik det ikke, hvordan den 24-årige forholder sig til politiets anklager. Han sidder i øjeblikket varetægtsfængslet.